August 2014 – Perdebytjie se nes
Daar is 'n Apie…
op 'n stokkie voor my ma se agterdeur.Hy't 'n gaatjie in sy broekie en sy stertjie loer daardeur!
My apies is egter gelukkiger,want hul woon VRY in die Pantanal.Ek wens mense wil ophou om ape as troeteldiere aan te hou.Wanneer mens die ingewikkelde sosiale struktuur van ape sien,is dit skandalig dat enkeldiere aangehou word vir die mens se vermaak!
Swartstert Marmoset.Aan die buitewyke van die stad Cuiabá,is daar 'n klein stukkie woud oor,waar 'n Braziliaan,manmoedig veg om ontwikkelaars weg te hou.Hy het hom oor hierdie apies ontferm.
Jong marmosetapies.Hierdie klein aapsoort weeg 70 tot 600gram.Dis een van min aapsoorte wat geboorte skenk aan 'n tweeling.
Volwasse marmoset.Hulle is omnivore en eet ook sap en gom van bome.
Howler Monkey.Hierdie aapsoort is geweldig vokaal vroegoggend en skemeraand.Sy stert is soos 'n ekstra ledemaat en laat hom maklik klou aan takke.Hulle kom selde grond toe en leef in die blaredak van vrugte,blomme en meestal blare.
Black-striped tufted capuchin.Hierdie apies kom in groot familiegroepe voor,tot soveel as veertig.
Capuchins eet vrugte,sade,klein reptiele,eiers en selfs klein voëltjies.
Capuchins is baie lawaaierig en sal selfs op die grond loop en kos soek.
Capuchin mannetjie.Daar is gewoonlik net een mannetjie by 'n familiegroep.
Die reuse otter(Pteronura brasiliensis) kan tot 1.8m lank word en weeg maklik 35 kilogram.
Hierdie otters is hoogs bedreigd en na raming is daar ongeveer 1000 oor in die Pantanal.
Otters leef in familiegroepe tot soveel as agt.Bedags jag hulle in die water en snags slaap hulle in holtes op die rivieroewer.
Otters rol graag in die sand om ontslae te raak van lastige parasiete.
Die otter se massiewe stert werk soos 'n propeller en maak hom ongelooflik rats in die water.
Vis is die hoofdis en hulle hou veral van katvis en charakins,wat dan lawaaierig vergruis word tussen vlymskerp tande.
Melkerige vliese beskerm die oë teen water.
Gelukkig is pelshandel verbied,maar hierdie waternarre word bedreig deur vernietiging van habitat en die verswakking van watergehalte.Natuurbewaarders skets 'n bleek prentjie vir die voortbestaan van hierdie kostelike diere.
Ek is bly dat ek die voorreg gehad het om die reuse otter te sien.Dalk spook daar oor 'n paar jaar net foto's van hierdie pragdiere,in die virtuele lugruim rond!
Onthou om op die foto's te kliek.
Katkenades in die Pantanal.
Ons het elke dag jaguars gesien en dit was elke keer 'n belewenis!Die menslike faktor het natuurlik daarvoor gesorg.Met die oplewing van toerisme,is daar nou heelwat toergidse wat met bootjies op die wye riviere vaar.Wanneer 'n kolkat gewaar word,word daar geradio en almal jaag teen die spoed van witlig na die plek toe.Soms is die kat al weg teen die tyd wat die massa bootjies daar aankom en dit lyk soos die Spaanse Armada wat daar ronddobber!
Wanneer die jaguar egter op die rivieroewer uitspan,is dit 'n kat van 'n ander kleur.Elke bootjie word sorgvuldig geposisioneer…die boot wat eerste was,het die beste plek,want dis "hulle" jaguar.Dan begin die groot gewag vir die wenfoto.Sambrele word uitgehaal en die son braai al jou vet uit,terwyl ta heerlik in die skaduwee slaap en net soms sy kop oplig.Mens kry eintlik lag vir al die fensie kameras en lense en die atmosfeer is half feestelik op die bote.Moet net nie voor 'n ander boot indruk nie!Oor die algemeen was daar altyd baie goedgesindheid.
Partymaal is dit net 'n paar kolle wat sigbaar is en slegs eenmaal het ons teen skemeraand een in die ooptes gesien.Die lig was toe al te sleg vir 'n goeie foto!
Lui tweeling boetie en sussie.
Jong mannetjie,wat saam met sy sussie lank op die oewer gelê het.Dit was baie moeilik om af te neem,want ons bootjie was in 'n slegte posisie.
Hierdie uitspannery kon vir ure aangaan en dit was net die"hardcore" bote wat heeldag daar gesit het.Ons het later besluit om liewer pad te gee en te gaan eet!
Laatmiddag bonus,maar swak foto!
Gesellige samesyn by 'n jaguar toneel.Glo my,dit was warm en op 'n dobberende boot,kry jy geen skerp foto nie!
Tawwe Tienies van die Pantanal.
Die wêreld se grootste knaagdier trek die skaal op vyftig kilogram plus.Hierdie skatlike streng-gesig-klein-ogies-boksbek-skurwejas-dierasies het my hart gesteel.Capybaras word altyd naby water aangetref.Hulle knaag aan waterplante en swem uitstekend.Hulle smul veral aan waterhiasinte,wat natuurlik daar voorkom.Miskien moet ons 'n gesinnetjie hierheen uitvoer om die plaag in ons mere en damme te bestry.Maar dan sit ons dalk met ander probleme!
Hul pote is gedeeltelik geweb en hulle kan selfs lang tye onder water wegduik,wanneer gevaar dreig.Die Jaguar is hul grootste vyand.Hul bly in familiegroepies en lê soms luilekker op sandbanke om uiltjies te knip.
'n Capybara-gesinnetjie knip 'n uiltjie in laatmiddagson.
Pote is effens geweb en maak die capybara baie rats in die water.
Die mannetjie Capybara is groter en swaarder as die wyfie en het 'n kenmerkende dik knop op sy neus.Dit lyk soos 'n eelt.Hierdie knaap het sy gebied afgebaken en kraai koning op sy eie mishoop!